b'\n_START_ARTICLE_\nM\xc3\xa1rio Zagallo\n_START_PARAGRAPH_\nM\xc3\xa1rio Jorge Lobo Zagallo (s. 9. elokuuta 1931 Macei\xc3\xb3, Alagoasin osavaltio Brasilia) on entinen jalkapalloilija ja jalkapallovalmentaja. Zagallo on libanonilaistaustainen. H\xc3\xa4n voitti ensimm\xc3\xa4isen\xc3\xa4 maailmanmestaruuden sek\xc3\xa4 pelaajana ett\xc3\xa4 valmentajana. H\xc3\xa4n on my\xc3\xb6s ainoa ihminen, joka on esiintynyt viisi kertaa MM-loppuottelussa sek\xc3\xa4 on ainut, joka on voittanut nelj\xc3\xa4sti MM-loppuottelussa._NEWLINE_M\xc3\xa1rio Zagallo, lempinimelt\xc3\xa4\xc3\xa4n Velho lobo eli Vanha susi, aloitti uransa 16-vuotiaana Am\xc3\xa9ricassa vuonna 1948, mutta siirto Flamengoon osoittautui edistysaskeleeksi uran kannalta. Flamengon riveiss\xc3\xa4 tuli kolme Rio de Janeiron osavaltiomestaruutta vuosina 1953\xe2\x80\x9355. Vuonna 1958 h\xc3\xa4n siirtyi Botafogoon, jossa tuli kaksi Rio de Janeiron mestaruutta lis\xc3\xa4\xc3\xa4 (1961 ja 1962) ja samana vuonna h\xc3\xa4net valittiin my\xc3\xb6s Brasilian jalkapallomaajoukkueen mukana Ruotsin MM-kisoihin. Avaukseen Zagallo p\xc3\xa4\xc3\xa4si kuitenkin loukkaantumisten my\xc3\xb6t\xc3\xa4. Heti ensimm\xc3\xa4isess\xc3\xa4 ottelussa Paraguayta vastaan Zagallo teki kaksi maalia ja osoittautui avauskokoonpanopaikan arvoiseksi. Brasilia voitti kisoissa maailmanmestaruuden. Zagallon toinen maailmanmestaruus tuli pelaajana heti seuraavissa kisoissa vuonna 1962. M\xc3\xa1rio Zagallo esiintyi Brasilian maajoukkueessa pelaajana 37 kertaa ja teki niiss\xc3\xa4 kuusi maalia. Pelaajauran h\xc3\xa4n lopetti vuonna 1965._NEWLINE_Pelaajauran p\xc3\xa4\xc3\xa4tytty\xc3\xa4 M\xc3\xa1rio Zagallo aloitti Botafogon juniorivalmentajana. Heti seuraavana vuonna h\xc3\xa4n siirtyi seurajoukkueen per\xc3\xa4simeen ja valmensi sen osavaltiomestaruuksiin vuosina 1967 ja 1968. Brasilian maajoukkueen valmentajaksi Zagallo p\xc3\xa4\xc3\xa4si vuonna 1970 ennen Meksikon MM-kisoja, kun edellinen valmentaja Jo\xc3\xa3o Saldanha oli saanut potkut. Zagallo valmensi brassit maailmanmestaruuteen ja h\xc3\xa4nest\xc3\xa4 tuli ensimm\xc3\xa4inen, joka voitti jalkapallon maailmanmestaruuden sek\xc3\xa4 pelaajana ett\xc3\xa4 valmentajana. Pelaajana M\xc3\xa1rio Zagallo ei koskaan ollut todella suosittu Brasiliassa, koska h\xc3\xa4nt\xc3\xa4 pidettiin liian eurooppalaistyylisen\xc3\xa4, mutta valmentajana tullut MM-kulta nosti Zagallon suosiota. Suosio lopahti kuitenkin vuoden 1974 kisojen j\xc3\xa4lkeen, kun Brasilia j\xc3\xa4i nelj\xc3\xa4nneksi. Zagallon pesti Brasilian per\xc3\xa4simess\xc3\xa4 loppui ja h\xc3\xa4n aloitti arabivaltioiden kiertueen. H\xc3\xa4n valmensi Kuwaitin, Saudi-Arabian ja Arabiemiirikuntien jalkapallomaajoukkueita. Arabiemiirit Zagallo valmensi vuoden 1990 MM-kisoihin, mutta sai potkut ennen lopputurnausta._NEWLINE_Vuonna 1991 M\xc3\xa1rio Zagallo aloitti Brasilian maajoukkueen valmennusp\xc3\xa4\xc3\xa4llikk\xc3\xb6n\xc3\xa4 ja MM-kultaa tuli j\xc3\xa4lleen vuoden 1994 kisoissa. Kisojen j\xc3\xa4lkeen h\xc3\xa4n siirtyi p\xc3\xa4\xc3\xa4valmentajan paikalle ja luotsasi brassit vuoden 1998 kisoissa loppuotteluun, mutta Ranska vei maailmanmestaruuden. Zagallo j\xc3\xa4tti Rom\xc3\xa1rion valitsematta kisajoukkueeseen, jonka j\xc3\xa4lkeen Rom\xc3\xa1rio laittoi Zagallon kuvan ravintolansa oveen._NEWLINE_Vuonna 2002 Brasilia pelasi n\xc3\xa4yt\xc3\xb6sottelun Etel\xc3\xa4-Koreaa vastaan ja Zagallo nimettiin otteluun Brasilian p\xc3\xa4\xc3\xa4valmentajaksi. Ottelu oli tarkoitettu Zagallon j\xc3\xa4\xc3\xa4hyv\xc3\xa4isotteluksi, mutta jo seuraavana vuonna Zagallo palasi Brasilian maajoukkueen valmennusp\xc3\xa4\xc3\xa4llik\xc3\xb6ksi. _NEWLINE_Brasilian maajoukkueen per\xc3\xa4simess\xc3\xa4 M\xc3\xa1rio Zagallo teki vakuuttavaa j\xc3\xa4lke\xc3\xa4. H\xc3\xa4n valmensi 154:ss\xc3\xa4 maaottelussa, joista Brasilia voitti 110 ja h\xc3\xa4visi vain 11. My\xc3\xb6s seuratasolla tuli menestyst\xc3\xa4. Zagallo valmensi kaikkia nelj\xc3\xa4\xc3\xa4 Rio de Janeiron suurseuraa ja kaikkien muiden per\xc3\xa4simess\xc3\xa4 tuli mestaruuksia paitsi CR Vasco da Gamassa. Zagallon mukaan on nimetty Macei\xc3\xb3n kaupungin jalkapallostadion Arena Zagallo.'